# Слободниот пристап до информации и заштита на животната средина во дигиталната ера: искуството на Северна Македонија

**Вовед**

Слободниот пристап до информации одамна се препознава како основен предуслов за транспарентност и отчетност на институциите. Но, неговата важност е особено нагласена во областа на заштитата на животната средина, каде навремените податоци буквално можат да спасат животи и да спречат непоправлива штета. Во дигиталната ера, пристапот до еколошки информации добива ново значење: технологијата создава услови за поширока достапност, побрза размена на податоци и поголемо учество на јавноста.

Северна Македонија, како потписничка на Архуската конвенција и како земја кандидат за членство во Европската унија, вложува напори за усогласување на своето законодавство и практики со европските стандарди. Законот за слободен пристап до информации од јавен карактер е основа за остварување на ова право, а дигитализацијата отвора нови можности за ефективна примена.

**Правната рамка во дигиталниот контекст**

Република Северна Македонија, преку Законот за слободен пристап до информации од јавен карактер („Службен весник на РСМ" бр.101/2019), воспостави цврста правна основа за пристап до еколошки информации. Овој закон, особено во член 3, став 1, алинеа 7, точки 4, 5 и 6, ја препознава клучната улога на информациите во:

* Спречување и откривање сериозни закани по здравјето и животот - дигиталните платформи овозможуваат во реално време и известување за ризици од загадување на воздухот или водата
* Откривање на загрозување на животната средина - преку дигитални системи за мониторинг можат да се детектираат незаконити активности како што се нелегално депонирање на токсични отпадоци
* Поддршка на јавната дебата - дигиталните канали овозможуваат поширока и подостапна јавна дискусија за еколошките политики

**Дигитализацијата како нова алатка за транспарентност**

Денес, во повеќе земји, па и во Северна Македонија, граѓаните можат онлајн да пристапат до податоци за квалитетот на воздухот, состојбата на водните ресурси или во управувањето со отпадот. Интерактивни мапи, јавни регистри и мобилни апликации овозможуваат следење на еколошките параметри во реално време.
Во Скопје, каде загадувањето на воздухот е хроничен проблем, платформата <https://air.moepp.gov.mk/> обезбедува мерења од повеќе локации, што ја прави клучен извор на информации за јавноста, медиумите и граѓанските организации. Дел од дигитализацијата е и мобилната апликација <https://mojvozduh.eu/web/>, која ги надмина границите на Северна Македонија и во светот е позната како AirCare. Taa функционира така што користи отворени податоци за квалитетот на воздухот од државни, волонтерски и сателитски мерни станици. На локално ниво, неколку општини почнаа да објавуваат информации за диви депонии и за состојбата на зелените површини, овозможувајќи на граѓаните да учествуваат во мониторингот преку платформата <https://mzaednica.mk/>.

Овие примери покажуваат дека дигитализацијата може да ја засили довербата во институциите и да ја зајакне јавната контрола.

**Предизвици и ограничувања**

И покрај напредокот, предизвиците остануваат сериозни:

- Недостапни или застарени податоци: многу институции не ги објавуваат информациите навремено, а дел од нив не се во машински читлив формат.
- Политички и економски притисоци: чувствителните податоци за индустриски загадувачи честопати се тешко достапни.

- **Ограничени капацитети за спроведување:** Недостигот од обучен кадар и соодветна техничка опрема често претставува пречка за конзистентен мониторинг и систематска дигитализација на информациите.

- Ниска јавна свест: дел од граѓаните сѐ уште не го користат своето право на пристап до информации, со што се намалува можноста за јавен притисок и учество во креирање на јавни политики.

Овие слабости укажуваат дека законите и дигиталните алатки мора да се надополнат со постојани вложувања во ресурси, обука на службениците и едукација на јавноста, но и од технолошки аспект.

**Потенцијални насоки за унапредување**

За Северна Македонија, дигитализацијата може да биде двигател на стабилен и инклузивен систем за пристап до информации. Неколку конкретни чекори би биле:

- создавање на централен портал за отворени еколошки податоци, кој ќе ги интегрира информациите од сите институции,

- развој на мобилни апликации за граѓани кои ќе овозможат пријавување на еколошки проблеми (диви депонии, нелегални сечи, загадување),
- **Активно учество на граѓаните:** со вклучување во процесот на собирање и размена на информации, граѓаните можат директно да придонесат за следење на еколошките состојби.

- засилена соработка со медиумите и истражувачките новинари, кои се клучни во разоткривање на случаите на прекршување на еколошките стандарди,
- постојана поддршка за граѓанските организации кои работат во областа на заштита на животната средина.

**Заклучок**

Пристапот до информации за животната средина во дигиталната ера не е само законска обврска, туку и практична алатка за заштита на здравјето и за подобрување на квалитетот на животот. Северна Македонија направи важни чекори, но остануваат предизвици поврзани со конзистентноста на податоците, политичките влијанија и ниската јавна свест.

Искуството покажува дека кога податоците се јавни и лесно достапни, тие стануваат катализатор за позитивни промени – поттикнуваат јавни дебати, инспирираат активизам, ја подобруваат отчетноста на институциите и отвараат простор за иновации во „зелената економија“.

Клучот за идниот успех лежи во подготвеноста на институциите да го применат дигиталниот потенцијал за поголема транспарентност и да создадат систем што ќе ја штити животната средина без оглед на политичките промени. Така, пристапот до информации ќе стане суштински инструмент за демократијата, здравјето и одржливиот развој

**Подготвил:**

**Оливер Серафимовски**